Muga entre Aragón y Castiella

A **muga entre [[Aragón]] y [[Castiella]]** tien una largaria d'alto u baixo 360 kilometros y desepara os dos territorios. Actualment se divide en dos sectors prencipals, marcaus por a muga entre Aragón y Castiella y Leyón, mas a o norte, y a muga entre Aragón y Castiella-La Mancha, mas a o sud. Iste segundo sector ye trestallau a la vegada por un trampo de muga entre Aragón y o País Valenciano, en o Rincón d'Ademuz.

## Accidents cheograficos
En as siguients seccions s'amostran os accidents cheograficos que se troban en a muga dividius por comarcas. Os iconos horizontals de carreteras, ríos u camins indican que trescruzan a muga. Si os iconos son verticals indican que fan de muga entre os dos territorios.

### Tarazona y Moncayo

A comarca de Tarazona y Moncayo muga de norte a sud con os municipios de Agreda, Vozmediano, Cueva de Ágreda y Beratón. A muga prencipia a o norte en o barranco de la Nava, remata a o sud en l'Alto de los Almudejos (1.697 m) y ye trescruzada por 3 carreteras y dos pasos de montanya.

### Aranda

A comarca d'Aranda muga de norte a sud con os municipios de Beratón, Borobia y Ciria. A muga prencipia a o norte en a Muela de Beratón (1.697 m), remata a o sud en Los Tres Mojones (1.219 m) y ye trescruzada por dos carreteras y un paso de montanya.

### Comunidat de Calatayú

A comarca d'a Comunidat de Calatayú muga de norte a sud con os municipios de Ciria, Reznos, Carabantes, Deza, Ciuela, Torlengua, Fuentelmonge, Monteagudo de las Vicarías, Santa María de Huerta y Arcos de Xalón en a provincia de Soria y Villel de Mesa, Algar de Mesa, Milmarcos, Fuentelsaz y Tortuera en a provincia de Guadalachara. A muga prencipia a o norte en Los Tres Mojones (1.219 m), remata a o sud en l'Alto del Raso (1134 m) y ye trescruzada por 11 carreteras, un pasos de montanya y dos linias de ferrocarril.

### Campo de Daroca

A comarca de Campo de Daroca muga de norte a sud con os municipios de Tortuera, Embit y La Yunta en a provincia de Guadalachara. A muga prencipia a o norte en o barranco de las Comarcas, remata a o sud en La Isabelana y ye trescruzada por 2 carreteras.

### Xiloca

A comarca de Xiloca muga de norte a sud con os municipios de La Yunta, Campillo de Dueñas, Hombrados, El Pobo de Dueñas, El Pedregal, Setiles y Tordesilos en a provincia de Guadalachara. A muga prencipia a o norte en o barranco del Pozo de Montalbán, remata a o sud en o cruce d'as carreteras TE-V-9023, TE-V-9022 y GU-968 y ye trescruzada por 2 carreteras.

### Sierra d'Albarracín

A comarca d'a Sierra d'Albarracín muga de norte a sud con os municipios de Tordesilos, Motos, Orea y Checa en a provincia de Guadalachara y Cuenca, La Zafriella y Salvacanyet en a provincia de Cuenca. A muga prencipia a o norte en o cruce d'as carreteras TE-V-9023, TE-V-9022 y GU-968, remata a o sud a l'este d'a carretera CUV-5003 y ye trescruzada por 7 carreteras.

### Comunidat de Teruel

A comarca d'a Comunidat de Teruel muga nomás con o municipio de Salvacanyet en a provincia de Cuenca. A muga prencipia a o norte chunto a o barranco de Tornajuelos, remata a o sud en a Cruz de Tres Reinos, en a muga con o País valenciano, y ye trescruzada por un puerto de montanya.

### Gúdar-Chabalambre

A comarca d'a Gúdar-Chabalambre muga nomás con o municipio de Santa Cruz de Moya en a provincia de Cuenca. A muga prencipia a o norte en a loma del Costado, remata a o sud en o río Arcos, deseparando en dos a muga entre Aragón y o País Valenciano.

## Historia
A muga castellano-aragonesa quedó fixada en l'anyo 1136, poco dimpués de que Remiro II d'Aragón y García Remíriz de Navarra sinyasen o tractau de Vadoluengo (1135) ta definir a muga entre Aragón y Navarra. Dimpués d'a muerte d'o rei Alifonso VII de Castiella, qui heba preso a ciudat de Zaragoza, se configuró entre os anyos 1135 y 1137 (cuan Remiro II reconoixe ista división) a muga entre os reinos de Castiella y d'Aragón, incorporando-se a o primero a Extremadura soriana.

O papa Inocencio II ratificó istos alcuerdos en Roma en marzo de 1138 asignando a Soria a la diocesi d'Osma y a Almazán a la diocesi de Sigüenza, en cuentas de a Tarazona, fixando-se as divisions administrativas igual que as eclesiasticas. Dende alavez os reis d'Aragón y Castiella s'achustaron a os alcuerdos pactaus en Tudillén (1151) y Cazola (1179) ta definir as mugas d'os suyos reinos en o futuro.

A zaguera modificación d'a muga entre Aragón y Castiella se producirá en l'anyo 2024, dimpués de que l'Instituto Cheografico Nacional refirmase a o concello d'Albarracín en un pleito que teneba con a ciudat de Cuenca dende o sieglo XIX. L'obchecto d'a contienda son uns terrenos de bellas 2.000 hectarias, 12,7 kilometros de largaria por 1,8 d'amplaria, que se troban a cantos d'o río Tacho, que sería a muga natural entre os dos municipios.

## Se veiga tamién
* Municipios de Soria que mugan con Aragón.
* Municipios de Guadalachara que mugan con Aragón.
* Municipios de Cuenca que mugan con Aragón.
* Valverde (Agreda).
* Valverde (La Rioja).

## Notas


## Referencias

## Bibliografía
* Guillermo Fatás Cabeza: *Prontuario Aragonés del Reino y la Corona de Aragón*. Equipo CYG, Editorial *Corz d'Aragón*, 2014, ISBN 978-84-92565-10-8.